อนาคตดอกเบี้ยล่วงหน้าชี้นำตลาดเงิน
ประธานชมรมอนุพันธ์ยันอนาคตดอกเบี้ยล่วงหน้าสามารถเป็นดัชนีชี้นำดอกเบี้ยในตลาดเงินได้
18 ก.ค. 2553

ประธานชมรมอนุพันธ์ยันอนาคตดอกเบี้ยล่วงหน้าสามารถเป็นดัชนีชี้นำดอกเบี้ยในตลาดเงินได้
นายธนวัฒน์ พานิชเกษม ประธานชมรมผู้ประกอบการธุรกิจสัญญาซื้อขายล่วงหน้า เปิดเผยถึงกรณีที่ตลาดอนุพันธ์ (ประเทศไทย) หรือ TFEX จะเริ่มเปิดซื้อขายสัญญาซื้อขายล่วงหน้าที่อ้างอิงกับอัตราดอกเบี้ย (THBFIX) วันที่ 18 ต.ค. ว่า ในภาวะที่แนวโน้มดอกเบี้ยช่วงขาขึ้นอาจยังผลให้ตลาดพันธบัตรมีความผันผวน ดังนั้นการเริ่มเปิดซื้อขายสัญญาซื้อขายล่วงหน้าอ้างอิงกับดอกเบี้ยจะเป็นเครื่องมือที่เหมาะสมในการบริหารความเสี่ยงได้ดีกว่าสินทรัพย์โดยตรงหรือดอกเบี้ย และในอนาคตหากมีการซื้อขายสัญญามากพอ ราคาสัญญาซื้อขายดอกเบี้ยล่วงหน้าจะเป็นดัชนีชี้นำดอกเบี้ยในตลาดเงินได้
ทั้งนี้ นับเป็นพัฒนาการแรกของตลาดเพื่อให้มีการซื้อขายสัญญาล่วงหน้าอย่างครบวงจร โดยการเปิดการซื้อขายวันแรกอาจไม่มีสถานะการลงทุนหากตลาดไม่เอื้ออำนวย
อย่างไรก็ตาม เชื่อว่านักลงทุนที่จะเข้ามาลงทุน คือนักลงทุนสถาบันเพื่อเป็นเครื่องมือป้องกันความเสี่ยงจากการซื้อขายพันธบัตร ตราสาร มากกว่าการหวังเก็งกำไร ดังนั้นมูลค่าการซื้อขายในระยะแรกอาจยังไม่มากนัก
สำหรับสัญญาซื้อขายล่วงหน้าที่อ้างอิงดอกเบี้ยที่จะนำมาซื้อขายเป็นประเภท 6 เดือน และดอกเบี้ยพันธบัตรรัฐบาลอายุ 5 ปี ที่จะทำการทดสอบระบบร่วมกับสมาชิกในเดือน ส.ค.นี้THBFIX เป็นดอกเบี้ยที่สถาบันการเงินใช้อ้างอิงการทำธุรกรรมอย่างแพร่หลาย และคำนวณโดย ทอมป์สัน รอยเตอร์ส โดยประเภท 6 เดือน มีขนาดสัญญา 10 ล้านบาท และชำระราคาเป็นเงินสด ส่วนพันธบัตร 5 ปี จะอ้างอิงกลุ่มพันธบัตรที่มีอายุคงเหลือ 4-6 ปี ที่มีมูลค่าคงค้างต่อรุ่นตั้งแต่ 5,000 ล้านบาทขึ้นไป โดย TFEX จะประกาศรายชื่อพันธบัตรกลุ่มตัวแทนก่อนที่สัญญาล่วงหน้าจะเริ่มซื้อขาย